b'\n_START_ARTICLE_\nVideopeliriippuvuus\n_START_PARAGRAPH_\nVideopeliriippuvuudeksi kutsutaan liiallista digitaalista pelaamista, joka haittaa pelaajan el\xc3\xa4m\xc3\xa4\xc3\xa4. Yleiskielisest\xc3\xa4 termist\xc3\xa4 huolimatta haitallista liikapelaamista ei ole l\xc3\xa4\xc3\xa4ketieteellisesti m\xc3\xa4\xc3\xa4ritelty riippuvuudeksi. Ehdotus ongelman lis\xc3\xa4\xc3\xa4misest\xc3\xa4 k\xc3\xa4ytt\xc3\xa4ytymis- ja mielenterveyden h\xc3\xa4iri\xc3\xb6iden diagnoosij\xc3\xa4rjestelm\xc3\xa4 DSM:iin tehtiin vuonna 2007, mutta ehdotus hyl\xc3\xa4ttiin riitt\xc3\xa4m\xc3\xa4tt\xc3\xb6m\xc3\xa4n tutkimustiedon vuoksi. Ongelmallisen pelaamisen mittaaminen ja m\xc3\xa4\xc3\xa4rittely on hankalaa, sill\xc3\xa4 sit\xc3\xa4 ei voida mitata ainoastaan peliin k\xc3\xa4ytetyll\xc3\xa4 ajalla. Haitallisen liikapelaamisen aiheuttamia ongelmia voivat olla esimerkiksi sosiaalisten suhteiden kaventuminen, uniongelmat, erist\xc3\xa4ytyminen muusta maailmasta ja masennusoireet. Maailman terveysj\xc3\xa4rjest\xc3\xb6n (WHO) mukaan videopeliriippuvuus on mielenterveysongelma ja se tulee olemaan osa ICD-11-luokitusta._NEWLINE_Runsaskaan pelaaminen ei v\xc3\xa4ltt\xc3\xa4m\xc3\xa4tt\xc3\xa4 kerro riippuvuudesta, vaan kyseess\xc3\xa4 saattaa olla mielenkiintoinen harrastus. Keskeist\xc3\xa4 ongelmallisen pelaamisen erottamisessa on se, pystyyk\xc3\xb6 pelaaja itse hallitsemaan omaa pelaamistaan ja pelaamisesta mahdollisesti aiheutuvia haittoja. Ongelmallinen pelaaminen ei kuitenkaan aina v\xc3\xa4ltt\xc3\xa4m\xc3\xa4tt\xc3\xa4 n\xc3\xa4y p\xc3\xa4\xc3\xa4llep\xc3\xa4in. Peliriippuvuus on usein k\xc3\xa4sitetty vain nuorten ongelmaksi, mutta sit\xc3\xa4 esiintyy kaikissa ik\xc3\xa4- ja sosiaaliryhmiss\xc3\xa4.'